Urmareste Modifică dimensiunea fontului: Play

Washington, 8 apr /Agerpres/ - Banca Mondială estimează că ritmul de creştere economică al României va accelera la 4% în 2016, susţinut de politica fiscală expansionistă şi reformele de pe piaţa muncii, însă avertizează asupra riscului intrării României în procedura de deficit excesiv din cauza revizuirii legii unitare a salarizării publice, conform noului raport al Băncii Mondiale pentru Europa şi Asia Centrală.



Potrivit Băncii Mondiale, măsurile de relaxare fiscală implementate în 2016, cumulate cu majorările salariale din sectorul public vor simula consumul privat, în timp ce inflaţia scăzută şi politica monetară relaxată vor ajuta creditarea şi ar putea avea un impact pozitiv asupra investiţiilor private. Chiar dacă accelerarea consumului ar urma să ducă la agravarea dezechilibrelor externe, Banca Mondială este de părere că deficitul de cont curent va rămâne sub control.



Inflaţia va rămâne în teritoriul negativ până în luna iunie 2016, când efectul reducerii TVA-ului la alimente se va risipi şi ar urma să crească gradual până la 1,4% la finele anului. În schimb, deficitul bugetar va creşte semnificativ în 2016 şi 2017 spre 3%, ca urmare a reducerii taxelor şi majorărilor salariale din sectorul public. "În absenţa unor modificări ale politicilor de impozitare, care par puţin probabile într-un an electoral, Guvernul va trebui să limiteze cheltuielile curente, să reducă investiţiile şi să îmbunătăţească colectarea taxelor pentru a evita reintrarea în procedura de deficit excesiv", subliniază Banca Mondială.



Instituţia financiară internaţională avertizează însă că riscurile la adresa acestor prognoze sunt importante. "În special riscurile fiscale pe termen scurt trebuie gestionate cu atenţie în contextul mediului extern incert şi al apropiatelor alegeri generale, programate pentru toamna anului 2016. Revizuirea legii unitare a salarizării publice, ar putea creşte presiunile asupra cheltuielilor şi amplifică riscul ca România să reintre în procedura de deficit excesiv", se arată în raportul BM.



În acest context, Banca Mondială recomandă ca reformele structurale să se concentreze pe sectorul energiei, companiile de stat şi pe îmbunătăţirea calităţii cheltuielilor publice. În plus, este nevoie de reluarea eforturilor pentru a îmbunătăţi participarea pe piaţa muncii, în condiţiile în care rata şomajului rămâne ridicată în rândul tinerilor şi persoanelor slab calificate. AGERPRES/ (AS-autor: Constantin Balaban, editor: Mariana Nica)